Document ID: 32006L0078

Title and Content:
ΟΔΗΓΊΑ 2006/78/ΕΚ ΤΗΣ ΕΠΙΤΡΟΠΉΣ της 29ης Σεπτεμβρίου 2006 για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή του παραρτήματος ΙΙ στην τεχνική πρόοδο (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2, Κατόπιν διαβούλευσης με την επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές, Εκτιμώντας τα ακόλουθα: (1) Τα ζωικά υποπροϊόντα που εμπίπτουν στο υλικό της κατηγορίας 1 ή της κατηγορίας 2 σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (2), απαγορεύεται να εισέρχονται στην αλυσίδα παραγωγής ενός τεχνικού προϊόντος, όπως είναι τα καλλυντικά προϊόντα. Οι περιορισμοί ως προς τις πρώτες ύλες για τα καλλυντικά προϊόντα που παράγονται εντός της Κοινότητας πρέπει να επεκταθούν ώστε να καλύπτουν και τα εισαγόμενα προϊόντα. (2) Δεδομένου ότι τα ειδικά υλικά κινδύνου που ορίζονται στο παράρτημα V του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (3), περιλαμβάνονται στην κατηγορία 1 που προβλέπεται από τον κανονισμό (ΕΚ) αριθ. 1774/2002, δεν είναι πλέον αναγκαία η παραπομπή του ανωτέρω παραρτήματος στο σημείο 419 του παραρτήματος ΙΙ της οδηγίας 76/768/EOK. (3) Σύμφωνα με το άρθρο 22 παράγραφος 1 του κανονισμού (ΕΚ) αριθ. 999/2001, οι διατάξεις του μέρους Α του παραρτήματος XI του εν λόγω κανονισμού εφαρμόζονται έως την ημερομηνία έκδοσης απόφασης σύμφωνα με το άρθρο 5 παράγραφος 2 ή 4 του κανονισμού· μετά την ημερομηνία αυτή αρχίζει να εφαρμόζεται το άρθρο 8 και το παράρτημα V του εν λόγω κανονισμού. (4) Η οδηγία 76/768/ΕΟΚ πρέπει συνεπώς να τροποποιηθεί αναλόγως. (5) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο παράρτημα II της οδηγίας 76/768/ΕΟΚ, το σημείο 419 αντικαθίσταται από το ακόλουθο κείμενο: «419. Υλικά της κατηγορίας 1 και της κατηγορίας 2, όπως ορίζονται στα άρθρα 4 και 5, αντιστοίχως, του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου (4), και συστατικά που προέρχονται από αυτά. Άρθρο 2 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 30 Μαρτίου 2007. Κοινοποιούν αμέσως στην Επιτροπή το κείμενο των εν λόγω διατάξεων καθώς και έναν πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας. Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής αυτής αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 29 Σεπτεμβρίου 2006.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 525
2737
2479
3798

EuroVoc IDs (Expanded): 525
2737
2479
3798

Dataset Source: meu

Split: train